# Borostyánkő (Ausztria)

### A Wikipédiából, a szabad lexikonból.

Ausztria, Felsőőrvidék (Burgenland), Borostyánkő

Borostyánkő (németül Bernstein): falu a mai Ausztriában Burgenland (magyarul Felsőőrvidék) tartományban a Felsőőri járásban.

## [szerkesztés] Fekvése

Felsőőrtől 15 km-re északra fekszik. Tengerszint feletti magassága 617 m.

## [szerkesztés] Nevének eredete

A középfelnémet perenstein (= medvekő) elnevezést azonosították a borostyán növénynévvel, a kő utótag a várra utal.

Borostyánkő 1860 körül

## [szerkesztés] Története

Az őskorban a szerpentinkő lelőhelye volt. A könnyen megmunkálható, zöld ásványból a falu kőfaragói ma is készítenek dísztárgyakat és ékszereket. Réz- és kénbánya is volt a falu határában. A közelben vaskori halomsírok is találhatók. Az ókortól kezdve, a Balti-tengertől Rómáig húzódó Borostyánút fontos állomása. A települést 1249-ben említi először oklevél. Vára a gyepűk felszámolása után, a 13. század elején épült. 1231-ben Frigyes osztrák herceg foglalta el, 1235-ben IV. Béla visszaszerezte, és az a tatárjárás után a Németújvári grófok tulajdonába került. 1285-ben Albert osztrák herceg súlyos vereséget szenvedett a vár alatt, négy évvel később azonban sikerült bevennie. A magyar királyok és az osztrák herecegek között váltakozó szerencsével folyt a harc a vár birtoklásáért. A Kanizsaiak 1388-ban Zsigmond királytól zálogba kapták a borostyánkői birtokot (Porostyán) amelynek 1392-ben a tulajdonjogát is megszerezték. 1491-től 1647-ig Ausztriához tartozott. 1532-ben a török ostromolta, 1536-ban felrobbant a lőportornya. Hatalmas bástyái 1546 és 1590 között készültek. 1617-ben ismét a lőportorony felrobbanása rongálta meg. 1625-ben újjáépítették. 1636 és 1864 között a Batthyányaké, ez idő alatt nyerte el mai formáját. Batthyány Gusztáv 1865-ben az angol Edward Egan-nak adta el birtokot, akinek az örökösétől 1892-ben vásárolta meg az Almásy család a várat. 1953 óta szálloda működik az épületben. Templomai a 18. században épültek. 1910-ben 1216, többségben német lakosa volt, jelentős magyar kisebbséggel. A trianoni békeszerződésig Vas vármegye Kőszegi járásához tartozott.

## [szerkesztés] Híres emberek

Itt született 1895-ben Almásy László neves Afrika-kutató (az Angol beteg című hollywoodi - nem egészen hiteles - játékfilm címszereplője). Itt temették el Egán Edét a családi sírboltban.

A lap eredeti címe "http://hu.wikipedia.org../../../b/o/r/Borosty%C3%A1nk%C5%91_%28Ausztria%29_408c.html"

Kategóriák: Ausztria települései | Burgenland települései

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- Italiano
- Nederlands